**Nye Underværker:**   
**Realdania støtter et havnebad & aktivitetsbro i Ålbæk og en skaterbane med Tingsted i Vrå**

**Frivillige med kreative ideer kan nu kickstarte fællesskabsprojekter i hele landet. Det gælder bl.a. frivillige folk omkring Vrå og Ålbæk, der får støtte til at styrke to forskellige lokale mødesteder. I alt får 13 nye ildsjæleprojekter knap 10 millioner kroner til at realisere bygge- og renoveringsdrømme gennem Realdanias Underværker-kampagne.**

I Vrå Stationsby har ’Børnenes jord’ netop fået 900.000 kr. i støtte til at lave en skaterbane og et tingsted, der samler områdets børn og unge – ikke mindst de foreningsløse. Ønsket er at skabe et sted der fordrer både den demokratiske deltagelse og bevægelsen blandt børn.

Samtidig har frivillige kræfter i Ålbæk netop fået 750.000 kr. til at etablere et helårsåbent havnebad med sauna på Ålbæk Havn. Havnebadet skal samle både lokale og turister, og sikre et naturligt samlingssted i byen.

Dermed er underværkerne i Vrå og Ålbæk nogle af de projekter, der viser, at fællesskaber kan være med til at løse aktuelle udfordringer i samfundet. Flere nye projekter i Realdania-kampagnen Underværker – herunder de to i Nordjylland – vil skabe mere liv i landdistrikterne gennem lokale mødesteder eller styrke den demokratiske samtale mellem unge og minoriteter

”Ildsjæle i det byggede miljø kan styrke fællesskaber og samtidig være med til at løse nogle af de udfordringer, vi ser i samfundet. Det er fantastisk at se, hvor mange ildsjæle, der brænder for at gøre noget for deres lokalområde, som her i Vrå og Ålbæk. Deres begejstring smitter, og de påtager sig også et imponerende ansvar for at udvikle både steder og fællesskaber,” siger projektchef i Realdania Laura Bjerre Munch.

Med Underværker støtter Realdania lokale frivillige, der arbejder med byggeri for og til fællesskaber over hele landet. I denne omgang uddeler Realdania knap 10 millioner kroner til i alt 13 nye projekter. Der var 119 ansøgninger i denne ansøgningsrunde til Underværker.

**Yderligere oplysninger**

Kontaktperson for

Ålbæk Havnebad og Aktivitetsbro, Henrik Andersen, tlf.: 26 35 71 17

Børnenes Jord ’Skaterbane med Tingsted, Arne Larsen-Ledet, tlf.: 40 62 81 25

Projektchef, Laura Bjerre Munch, Realdania tlf.:61 55 88 24

**Læs om alle de 13 nye Underværker her**

## Nordjylland:

I **Vrå** i Hjørring Kommune får ildsjæle støtte til at skabe et tingsted og en skaterbane, der skal samle områdets børn og unge. Projektet er stærkt forankret blandt unge og børn i byen.

Projektejer: Vrå Beboer og Erhvervsforening

Støttebeløb: 800.000 kr.

I **Aalbæk**, Frederikshavn, får de støtte til at etablere et helårs-havnebad med sauna, der skal samle borgere og turister året rundt.

Projektejer: Aalbæk Havnebad & Aktivitetsbro

Støttebeløb: 750.000 kr.

## Vestjylland:

I **Vinderup**, Holstebro Kommune, skal der bygges et tidssvarende badehus, der er tilpasset Limfjordens blæsende natur og opføres i bæredygtige materialer.

Projektejer: Handbjerg Marina Fonden

Støttebeløb: 1.000.000 kr.

## Midtjylland:

I **Bjerringbro** får ildsjæle støtte til at undersøge, om de kan omdanne byens nedlagte DSB-bygning til Byens Hus – et mødested for byens borgere og lokale foreninger (forundersøgelse)

Projektejer: Foreningen Bjerringbro Station - Byens hus

Støttebeløb: 420.000 kr.

I **Stoholm** i Viborg Kommune skaber ildsjæle et udendørs forsamlingshus som mødested for f.eks. koncerter og løb.

Projektejer: Stoholm Borgerforening

Støttebeløb: 1.000.000 kr.

## Fyn og øerne:

I **Glamsbjerg**, Assens Kommune, har lokale frivillige skabt en bæredygtig borgerbutik, der styrker fællesskab og sammenhængskraft i byen. Nu skal butikken fremtidssikres og udvides med fællesrum på butikkens gamle loft.

Projektejer: Ørsted Beboerforening

Støttebeløb: 890.000 kr.

På **Strynø** vil lokale undersøge, om Strynøs nordligste gård kan omdannes til et lokalt event space med livemusik, udstillinger og farm-to-table bistro (forundersøgelse)

Projektejer: Stella Polaris

Støttebeløb: 200.000 kr.

Ved **Nyborg** vil Foreningen Andelsgaarde ombygge en gammel lade til et regenerativt forsamlingshus. Forsamlingshuset får fokus på bæredygtige dyrkningsprincipper, fællesspisninger og byggeri i genbrugsmaterialer.

Projektejer: Foreningen Andelsgaarde

Støttebeløb: 1.000.000 kr.

I **Svendborg** Kommune får ildsjæle støtte til at skabe et kulturhus i et gammelt mejeri.

Projektejer: Værkstedfællesskabet Aakilde

Støttebeløb: 765.000 kr.

Lokale i **Aarup** vil undersøge om den gamle Possementfabrik, som engang har produceret frynser, kvaster og tæpper, kan omdannes til kreative værksteder, hvor lokale på tværs af alder kan mødes om det gode håndværk. (forundersøgelse)

Projektejer: Foreningen Possementen

Støttebeløb: 250.000 kr.

## Sjælland:

I **Ganløse**, Egedal Kommune, får ildsjæle støtte til et klassisk foreningshus for lokalområdet i en bevaringsværdig ejendom, som byens borgere selv har købt.

Projektejer: Liselund Ganløse ApS

Støttebeløb: 1.000.000 kr.

På Nørrebro i **København** får ildsjæle støtte til at renovere BUMZEN café og folkekøkken. Målet er et mangfoldigt mødested med plads til alle minoriteter – f.eks. folk med anden etnisk baggrund end dansk samt queer- og transpersoner.

Projektejer: BumZen

Støttebeløb: 1.000.000 kr.

I **Køge** vil lokale ildsjæle skabe et brugerstyret kulturhus med kreative værksteder i det nedlagte vandværk.

Projektejer: Vandværket

Støttebeløb: 740.000 kr.

**Sådan er Underværkerne udvalgt**

De 13 nye projekter er udvalgt af en jury – her sidder:

Mia Maja Hansson, madpirat, iværksætter, direktør og underviser, Kitchen Collective, København

Peter Plant, næstformand i Torupfonden, økologisk landmand, professor emeritus mm., Torup

Sarah Jarsbo, formand for Foreningen Sydhavnen, Aarhus

Søren Vester, TV-vært, Vesters Workshop og ildsjæl og designrådgiver, Thise

Helle Langer, stifter af Kulturhuset 18B i Harboøre

Laura Kristine Bjerre Munch, projektchef, Realdania

Du kan læse mere om Underværker, møde juryen og gå på opdagelse i de mange gode projektansøgninger og udvalgte projekter på undervaerker.dk.